20 pertubuhan terima geran MRP
MUKAH: Sejumlah RM65,000 peruntukan telah diagihkan  kepada beberapa buah organisasi di sini pada petang Khamis (16 Julai). Geran MRP (Projek Kecil Luar Bandar) bagi Kawasan ADUN Balingian ini telah disampaikan oleh Ahli Dewan Undangan Negeri(ADUN) Balingian, Abdul Yakub Arbi. Penerima-penerimanya adalah terdiri daripada 14  Persatuan Ibu Bapa Dan Guru (PIBG) Sekolah Rendah,  dua Lembaga Pengurusan Sekolah Rendah,  PIBG SMK Three Rivers,  Badan Muafakat MRSM Mukah, Majlis Guru Besar Daerah Mukah, Pusat Pemulihan Dalam Komuniti Mukah dan Kelab RANDO Mukah. Penyerahan ‘Out-Right’ geran yang mematuhi SOP Perintah Kawalan Pergerakan(PKP)  itu telah diadakan di Bilik Persidangan Menara Pehin Setia Raja Mukah. Dalam ucapan ringkasnya Abdul Yakub mengharapkan dana tersebut akan digunakan sebaik mungkin untuk menjalankan aktiviti masing-masing terutama semasa  kita menghadapi krisis Covid -19 kini. Selain itu, beliau juga mendedahkan bahawa ia adalah kali kedua majlis seumpamanya yang diadakan semenjak Perintah Kawalan Pergerakan(PKP) dan kini PKP Pemulihan(PKPP). “Ini adalah merupakan kali kedua,majlis penyerahan geran MRP  semenjak PKP dan tahun ini. Geran ini diharapkan membolehkan penerima-penerima melaksanakan aktiviti-aktiviti yang dirancangkan. Saya berharap agar digunakan sebaik mungkin terutama dalam membantu pihak sekolah dalam menghadapi pandemik Covid -19 dan PKP dalam fasa pemulihan ini,” tambah Yakub lagi. Antara yang hadir, selain penerima, ialah Pegawai Daerah Mukah, Shafrie Saili,  Pegawai Pendidikan Daerah Mukah,  Salemah  Chali, dan Penolong Pegawai Daerah Mukah,  Peleadzman Ahip. 
See author's posts
